**Izvješće o provedenom savjetovanju s javnošću o Nacrtu prijedloga Odluke o sufinanciranju troškova postupka medicinski pomognute oplodnje**

Grad Rijeka proveo je internetsko savjetovanje s javnošću o Nacrtu prijedloga Odluke o sufinanciranju troškova postupka medicinski pomognute oplodnje u trajanju od 30 dana, provedeno je od 29. listopada do 28. studenoga 2024. godine.

Tijekom razdoblja trajanja savjetovanja na Nacrt prijedloga predmetnoga akta pristiglo je 6 (šest) prijedloga/mišljenja/komentara zainteresirane javnosti.

Prilog 1.

|  |  |  |  |  |
| --- | --- | --- | --- | --- |
| **IZVJEŠĆE O PROVEDENOM SAVJETOVANJU S JAVNOŠĆU** | | | | |
| Naziv akta o kojem je savjetovanje provedeno:  Nacrt prijedloga Odluke o sufinanciranju troškova postupka medicinski pomognute oplodnje. | | | | |
| Vrijeme trajanja savjetovanja: Savjetovanje je provedeno u trajanju od 30 dana odnosno od 29. listopada do 28. studenoga 2024. godine. | | | | |
| Cilj i glavne teme savjetovanja | | Osnovni cilj savjetovanja bio je dobivanje povratnih informacija od zainteresirane javnosti u svezi predložene Odluke o sufinanciranju troškova postupka medicinski pomognute oplodnje. | | |
| Red.broj | Naziv dionika (pojedinac, organizacija, institucija) | Članak/točka na koji se odnosi primjedba/prijedlog/mišljenje | Tekst primjedbe/prijedloga/mišljenja | Prihvaćanje/ neprihvaćanje primjedbe/prijedloga/mišljenja |
| 1. | Aleksandra Drljača | Načelni prijedlog/mišljenje  Nije izričito navedeno na koji se članak odnosi. | Ideja je odlična, možda da eventualno odobrite dva postupka godišnje. | Načelni prijedlog/mišljenje nije prihvaćeno.  Detaljnom analizom postojeće prakse normativnih akata o sufinanciranju troškova medicinski pomognute oplodnje u RH kao i postojeće prakse provedbe postupka medicinski pomognute za koju je utvrđeno kako se ista može prolongirati tijekom jedne kalendarske godine (obzirom na niz objektivnih okolnosti kao i obvezujućih medicinskih protokola te mogućih dodatnih medicinskih postupka/provjera, a uvjetovanih specifičnostima zdravstvenog stanja svakog pojedinog para), te vodeći računa o raspoloživosti proračunskih sredstava, Grad Rijeka je posljedično, članom 4. stavkom 2. nacrta Odluke, utvrdio pravo na sufinanciranje troškova medicinski pomognute oplodnje najviše za jedan pokušaj. |
| 2. | Petra Trinajstić Kalajdžija | Načelni prijedlog/mišljenje  Nije izričito navedeno na koji se članak odnosi.  Prijedlog/mišljenje Nije izričito navedeno na koji se članak odnose.  Prijedlog/mišljenje  Nije izričito navedeno na koji se članak odnose. | Da se pravo na sufinanciranje MPO postupka može iskoristiti u bilo kojoj bolnici/klinici unutar HR a ne samo na Zavodu za humanu reprodukciju unutar KBC Rijeka.  Da se pravo na sufinanciranje MPO postupka može ostvariti više puta kroz godinu, a ne samo jednom.  Da se za sufinanciranje mogu javiti parovi koji žive i u okolici grada Rijeke. | Načelni prijedlog/mišljenje primljeno je na znanje.  Navedena problematika je predloženim aktom regulirana u skladu s načelnim prijedlogom.  U predloženom aktu jasno je utvrđeno kako se pravo na sufinanciranje može iskoristiti u ovlaštenoj zdravstvenoj ustanovi u RH ili inozemstvu (članak 3. stavak 1. podstavak 3. Odluke).  Prijedlog/mišljenje nije prihvaćeno.  Uzimajući u obzir raspoloživost financijskih sredstava predviđenih za sufinanciranje troškova medicinski pomognute te vodeći računa o visini troškova jednog postupka kao i osiguranju mogućnosti sufinanciranja troškova postupka MPO što većem broju parova – građana/ki grada Rijeke, predviđeno je da se predmetno pravo sufinanciranja može ostvariti samo jednom godišnje i to za jedan postupak.  Prijedlog/mišljenje nije prihvaćeno.  Sukladno odredbama Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), Grad Rijeka kao jedinica lokalne samouprave u svom samoupravnom djelokrugu obavlja poslove lokalnog značaja kojima se neposredno ostvaruju potrebe građana. Obzirom na navedeno, intencija prijedloga Odluke je ostvarivanje prava na sufinanciranje troškova postupka MPO građana grada Rijeke (prebivalište na području grada Rijeke) obzirom da svaka općina i grad ima mogućnost izrade normativnog akta ove vrste, a s ciljem sufinanciranja troškova postupka MPO, (kao što su već učinili sljedeći gradovi/općine s područja PGŽ: Grad Opatija, Grad Kastav, Grad Bakar, Grad Crikvenica, Grad Novi Vinodolski, Općina Viškovo, itd.).  Nadalje, Primorsko-goranska županija je u svibnju 2024 godine donijela Odluku o sufinanciranju troškova postupka medicinski pomognute oplodnje (“Službene novine Primorsko-goranske županije“ broj 23/24 – u daljnjem tekstu: Odluka PGŽ), s konačnim ciljem poticanja općina i gradova (u daljnjem tekstu: JLS) na svom području na sufinanciranje troškova MPO. Sukladno Odluci PGŽ predviđeno je sufinanciranje JLS na način da svakoj JLS koja ima vlastiti opći akt o sufinanciranju troškova MPO i na temelju kojeg je odobrila sufinanciranje krajnjem korisniku, osigura isti iznos korisniku mjere, a najviše do 1.000,00 eura i to uplatom JLS za krajnjeg korisnika. |
| 3. | Jelena Drakulić | Prijedlog/mišljenje  Nije izričito navedeno na koji se članak odnose. | Krajem 2023. godine KBC Rijeka odjel za MPO je prestalo sa radom, zbog preseljenja odjela u novu bolnicu na Sušaku. Te mnoge žene nisu iskoristile sve postupke preko HZZO, a u Zagrebu su bolnice bile prenatrpane, također i klinike koje uzimaju preko HZZO, i imaju listu čekanja. Zanima ma kako da žene koje nisu stigle iskoristit sve postupke preko HZZO-a da ostvare pravo, ako su zbog nemogućnosti odlaska u KBC Rijeka, morale ići u privatnu kliniku o vlastitom trošku?  Moj osobni slučaj je da sam ja 3 puta bila na postupku preko HZZO, zadnji put sam bila u 12.mj 2023. godine gdje sam krajem iste godine navršila 42 godine, ali moja liječnica je čak namjeravala da iskoristim i taj 4 postupak, bez obzira na godine, jer HZZO odobrava postupak i nakon 42 ako doktor vidi da pacijent zadovoljava uvjete MPO sa dobrim nalazima. Nažalost, KBC je tad prestao sa radom i jedina mogućnost mi je bila ići privatno, a trenutno sam nezaposlena. Pa želim da razmislite i o tim slučajevima. | Prijedlog/mišljenje nije prihvaćeno.  Sukladno odredbama predložene Odluke pravo na sufinanciranje troškova postupka MPO može se ostvariti samo u slučaju kada su iskorištene sve mogućnosti na teret HZZO (liječenje neplodnosti postupcima MPO na teret HZZO-a obuhvaća četiri pokušaja intrauterine inseminacije (IUI) i šest pokušaja izvantjelesne oplodnje (IVF), uz obvezu da dva pokušaja IVF-a budu u prirodnome ciklusu (Zakon o medicinski pomognutoj oplodnji).  Navedeni slučaj predstavlja izuzetak koji nije moguće predvidjeti te ni uvrstiti u predloženu Odluku obzirom da se radi o osobnoj procjeni i izboru para u postupku MPO za provođenje postupka MPO u ovlaštenoj privatnoj klinici (u kojoj trošak postupka MPO ne pokriva HZZO), a prije iskorištenja Zakonom utvrđenog broja postupaka MPO na teret HZZO.  Intencija Grada Rijeke je da se primjenom predložene Odluke omogući sufinanciranje troškova postupka MPO onih parova koji su iskoristili sve postupke MPO na teret HZZO (uz uvjet propisane odgovarajuće životne dobi), a koji su nastavili provoditi troškove postupka MPO uz plaćanje u ovlaštenoj privatnoj ustanovi u RH ili inozemstvu. |
| 4. | Maja Matijašević | Načelni prijedlog/mišljenje  Nije izričito navedeno na koji se članak odnosi. | Predlažem da se paru ponudi i financijska pomoć u podmirenju troškova koji prelaze 2000€ u vidu "posudbe" ostatka iznosa. Dakle, Grad sudjeluje u maksimalnom iznosu od 2000€ (ako sam dobro shvatila), a ukoliko je paru potrebno još novaca, Grad im posudi ostatak i taj iznos par vraća kroz mjesečne rate. Kao kredit ali bez kamata. Postupak MPO, ako je donacija stanica u pitanju, prelazi iznose od 5000€ stoga bi takav vid potpore puno značio parovima. | Načelni prijedlog/mišljenje nije prihvaćeno.  Sukladno članku 11. stavku 5. Zakona o zdravstvenoj zaštiti predloženi normativni akt predstavlja mjeru koja nadilazi standard utvrđen obveznim zdravstvenim osiguranjem.  U tom kontekstu, predložena Odluka pretpostavlja sufinanciranje (djelomično financiranje) troškova postupka MPO koji parovi imaju prilikom provođenja postupka MPO. Obzirom na raspoloživost javnih sredstava, odnosno proračunskih sredstava Grada Rijeke predviđenih za ovu mjeru, intencija Grada Rijeke je da se implementacijom predložene Odluke omogući, što većem broju parova u gradu Rijeci sufinanciranje troškova postupka MPO, s konačnim ciljem djelomičnog financijskog rasterećenja istih obzirom na visoke cijene postupka MPO u RH /inozemstvu.  Nadalje, svaka JLS koja donese normativni akt kojim će se sufinancirati troškove postupka MPO na svom području ima mogućnost sufinanciranja krajnjeg korisnika i od strane PGŽ. PGŽ je donijela Odluku o sufinanciranju troškova postupka medicinski pomognute oplodnje (“Službene novine Primorsko-goranske županije“ broj 23/24) kojom propisuje sufinanciranje troškova MPO na način da svakoj JLS koja ima vlastiti opći akt o sufinanciranju troškova MPO i na temelju kojeg je odobrila sufinanciranje krajnjem korisniku, osigura isti iznos korisniku mjere, a najviše do 1.000,00 eura i to uplatom JLS za krajnjeg korisnika. Iz istog proizlazi kako uz maksimalni iznos od 2.000,00 eura koji će biti moguće odobriti paru sukladno odredbama predložene Odluke, par - krajnji korisnik ostvaruje mogućnost odobravanja i iznosa sufinanciranja od PGŽ (maksimalni iznos PGŽ 1.000,00 eura). |
| 5. | Nina Rukavina | Prijedlog/mišljenje  Nije izričito navedeno na koji se članak odnosi. | Koliko mi je poznato, HZZO trenutno financira do 50% troškova za medicinski potpomognutu oplodnju, ograničavajući se na najviše četiri pokušaja za žene do 42 godine, ali uz uvjet da se postupci provode u Hrvatskoj. Nadalje, u našoj zemlji nije dopuštena donacija jajnih stanica, što dodatno ograničava mogućnosti parovima koji trebaju ovu vrstu medicinske pomoći Republika Hrvatska financijski podržava medicinski potpomognutu oplodnju isključivo u određenim državama, kao što su Grčka i Portugal, dok primjerice postupci u Češkoj, koja je po fiziološkim karakteristikama stanovništva bliža Hrvatskoj, nemaju potporu. Ironično je da su u zemljama poput Grčke visoki postotci donorskih stanica koje pripadaju populacijama koje nisu etnički slične stanovništvu Hrvatske.  Kao stanovnica Primorsko-goranske županije, s REALNO prosječnim primanjima od oko 800-900 eura mjesečno, osjećam sramotu što, sa svojih 27 godina, ne mogu financijski podnijeti troškove postupka umjetne oplodnje.  Ako je trenutna financijska politika u našoj zemlji takva, veliko je pitanje hoću li ikada moći ostvariti pravo na roditeljstvo. | Prijedlog/mišljenje primljeno na znanje.  U RH sukladno Zakonu o medicinski pomognutoj oplodnji osoba ima pravo na provođenje postupka MPO na teret HZZO te isto obuhvaća četiri pokušaja intrauterine inseminacije (IUI) i šest pokušaja izvantjelesne oplodnje (IVF), uz obvezu da dva pokušaja IVF-a budu u prirodnome ciklusu.  Sukladno predmetnom Zakonu, u RH je omogućena donacija jajnih stanica (ista je dozvoljena) ali nažalost, ista nije zaživjela u praksi jer od primjene Zakona (2012. godine) nije bilo interesa od mogućih donatora za donacijom jajnih stanica u RH.  Obzirom na navedeno, u slučaju donacije jajnih stanica, parovi mogu ostvariti predmetnu mogućnost u inozemstvu (između ostalog i u Češkoj), a što je moguće ostvariti i na teret HZZO. Podaci 2023. godine navode kako u inozemstvo o svom trošku odlazi 300 parova. Na teret HZZO u 2023. godini odobreno je 56 zahtjeva za donacijom jajnih stanica i donacijom sjemena i većinom parovi odlaze u Sjevernu Makedoniju i Češku (<https://www.iusinfo.hr/aktualno/dnevne-novosti/hrvatska-nema-banku-gameta-pa-parovi-odlaze-u-inozemstvo-57102>). |
| 6. | Građanin | Načelni prijedlog/mišljenje  Nije izričito navedeno na koji se članak odnosi.  Načelni prijedlog/mišljenje  Nije izričito navedeno na koji se članak odnosi.  Prijedlog  Članak 2.  Prijedlog  Članak 3. | Pozdravljam ovu odluku i smatram da je dobra. Ali, za situaciju kao što je moja, ova odluka je nepotpuna.  Moja žena je strana državljanka, trenutno sa privremenim dozvolom boravka u RH iako u Rijeci živi već nekoliko godina. Upravo sada smo u tijeku postupka izdavanja trajnog boravka. Ja sam državljanin RH, rođen i cijeli život živim u Rijeci. Koliko sam ja shvatio ovaj prijedlog, mi ne bi imali pravo na sufinanciranje. Smatram da to ne bi bilo pravedno, te da bi parovi sa jednim članom koji nije državljanin RH svejedno trebali imati pravo na sufinanciranje.  Također, odluka ne spominje tehnologije MPO (kao na primjer PGT genetsko testiranje) koje se uspješno provode u inozemstvu ali kod nas se ne provode. Za mnoge parove takva koji imaju ponovljene spontane pobačaje kao mi ta i slične tehnologije bi mogle biti jako korisne. Bilo bi dobro kada bi postojala mogućnost sufinanciranja i takvih postupaka, makar provedenih u inozemstvu.  Članak 2: Trebalo bi dodati mogućnost da se sufinanciraju postupci koji se ne provode u RH. Iscrpljivanje svih mogućnosti ostvarivih na teret HZZO ne bi trebalo biti uvjet za sufinanciranje liječenja čiji je sastavni dio postupak koji se kod nas ne radi (na primjer osobu kojoj treba MPO postupak sa PGT testiranjem ne bi trebalo tražiti da prvo prođe MPO postupke na teret HZZO jer oni to testiranje ne uključuju)  Članak 3: Parovi u kojima jedan član nije državljanin RH, ali živi u Rijeci godinu ili više, a drugi član jest državljanin RH i živi u Rijeci godinu dana ili više bi isto trebali imati pravo na sufinanciranje. | Načelni prijedlog/mišljenje nije prihvaćeno.  Prijedlog ovog normativnog akta predstavlja doprinos Grada Rijeke rješavanju demografskih izazova RH. Strateški dokumenti RH utvrdili su depopulaciju i starenje stanovništva, odnosno negativne demografske trendove u Republici Hrvatskoj. U tom smislu, Grad Rijeka je kao korisničku skupinu definirao državljane RH te posljedično kao jedan od temeljnih uvjeta Grad Rijeka je definirao uvjet da su potencijalni korisnici ovoga prava državljani RH.  Načelni prijedlog/mišljenje nije prihvaćeno.  Načelni prijedlog nije moguće uvrstiti u predloženu Odluku obzirom da preimplantacijsko genetsko testiranje (PGT) predstavlja revolucionarni pristup reproduktivnoj medicini koji se u ovom trenutku ne provodi u RH (nije predviđen Zakonom o medicinski pomognutoj oplodnji). Naime, PGT se smatra relativno novom dijagnostičkom metodom koja se provodi u inozemstvu ali i u inozemstvu u mnogim državama navedena metoda nije pokrivena zdravstvenim osiguranjem (<https://urn.nsk.hr/urn:nbn:hr:105:350924>).  Prijedlog je razmotren i nije prihvaćen.  Sukladno članku 11. stavku 5. Zakona o zdravstvenoj zaštiti predloženi normativni akt predstavlja mjeru koja nadilazi standard utvrđen obveznim zdravstvenim osiguranjem. U tom kontekstu, predložena Odluka pretpostavlja sufinanciranje (djelomično financiranje) troškova postupka MPO koji parovi imaju prilikom provođenja postupka MPO i to nakon što su iskoristili pravo na provođenje postupka MPO na teret HZZO (četiri pokušaja intrauterine inseminacije (IUI) i šest pokušaja izvantjelesne oplodnje (IVF), uz obvezu da dva pokušaja IVF-a budu u prirodnome ciklusu) i to u RH ili inozemstvu.  Prijedlog je razmotren i nije prihvaćen.  Kao što je već obrazloženo (u dijelu prvog načelnog prijedloga/mišljenja građanina) prijedlog Odluke predstavlja doprinos Grada Rijeke u rješavanju demografskih izazova RH, te je posljedično Grad Rijeka kao korisničku skupinu definirao državljane RH. |